 **R E P U B L I K A H R V A T S K A**

**KRAPINSKO-ZAGORSKA ŽUPANIJA**

 **Upravni odjel za prostorno uređenje,**

 **gradnju i zaštitu okoliša**

KLASA: UP/I-351-01/19-01/38

URBROJ: 2140/01-08-20-10

Krapina, 12. veljače 2020.

 Krapinsko-zagorska županija, Upravni odjel za prostorno uređenje, gradnju i zaštitu okoliša na temelju članka 84. stavka 1. Zakona o zaštiti okoliša („Narodne novine“ broj 80/13, 153/13, 78/15, 12/18 i 118/18), članka 27. stavka 1. Zakona o zaštiti prirode („Narodne novine“ broj 80/13, 15/18, 14/19 i 127/19) i odredbe članka 6. stavka 2. i članka 27. stavka 3. Uredbe o procjeni utjecaja zahvata na okoliš („Narodne novine“ broj 61/14, 3/17), na zahtjev nositelja zahvata TERME TUHELJ d.o.o., Ljudevita Gaja 4, Tuheljske Toplice, nakon provedenog postupka ocjene o potrebi procjene utjecaja zahvata na okoliš, donosi

**R J E Š E N J E**

I. Za namjeravani zahvat - kamp Vita, Terme Tuhelj (faze 2 i 3 proširenje) na području Općine Tuhelj, Krapinsko-zagorska županija, nije potrebno provesti postupak procjene utjecaja na okoliš.

II. Za namjeravani zahvat - kamp Vita, Terme Tuhelj (faze 2 i 3 proširenje) na području Općine Tuhelj, Krapinsko-zagorska županija, nije potrebno provesti glavnu ocjenu prihvatljivosti za ekološku mrežu.

III. Ovo rješenje prestaje važiti ako nositelj zahvata, TERME TUHELJ d.o.o., Ljudevita Gaja 4, Tuheljske Toplice, u roku od dvije godine od dana izvršnosti rješenja ne podnese zahtjev za izdavanje lokacijske dozvole odnosno drugog akta sukladno posebnom zakonu.

IV. Važenje ovog rješenja, na zahtjev nositelja zahvata, TERME TUHELJ d.o.o., Ljudevita Gaja 4, Tuheljske Toplice, može se jednom produžiti na još dvije godine uz uvjet da se nisu promijenili uvjeti utvrđeni u skladu sa zakonom i drugi uvjeti u skladu s kojima je izdano rješenje.

V. Ovo rješenje objavljuje se na internetskim stranicama Krapinsko-zagorske županije.

***O b r a z l o ž e n j e***

Nositelj zahvata TERME TUHELJ d.o.o., Ljudevita Gaja 4, Tuheljske Toplice u skladu s odredbama članka 82. Zakona o zaštiti okoliša i članka 25. stavka 1. Uredbe o procjeni utjecaja zahvata na okoliš (u daljnjem tekstu: Uredba), podnio je Upravnom odjelu za prostorno uređenje, gradnju i zaštitu okoliša Krapinsko-zagorske županije (u daljnjem tekstu: Upravni odjel) zahtjev za provedbu postupka ocjene o potrebi procjene utjecaja na okoliš zakamp Vita, Terme Tuhelj (faze 2 i 3 proširenje). Uz zahtjev priložen je Elaborat zaštite okoliša koji je u prosincu 2019. godine izradio ovlaštenik Maxicom d.o.o. iz Zagreba koji ima suglasnost Ministarstva zaštite okoliša i energetike za izradu dokumentacije za provedbu postupka ocjene o potrebi procjene utjecaja zahvata na okoliš (KLASA: UP/I 351-02/15-08/46, URBROJ: 517-06-2-1-1-18-5 od 18.04.2018.). Voditelj izrade Elaborata je Željko Varga, mag.ing.prosp.arch.

Pravni temelj za vođenje postupka ocjene o potrebi procjene utjecaja zahvata na okoliš su odredbe članka 78. stavka 1. Zakona o zaštiti okoliša i odredbe članaka 24., 25., 26. i 27. Uredbe. Naime, za zahvat naveden u točki 4.3. Priloga III. Uredbe *Kampovi i kamp odmorišta površine 2 ha i više* ocjenu o potrebi procjene utjecaja zahvata na okoliš provodi nadležno upravno tijelo u županiji. Osim navedenog, člankom 27. stavkom 1. Zakona o zaštiti prirode, utvrđeno je da se za zahvate za koje je određena provedba ocjene o potrebi procjene utjecaja na okoliš provodi prethodna ocjena prihvatljivosti za ekološku mrežu u okviru postupka ocjene o potrebi procjene. Postupak ocjene je proveden jer nositelj zahvata planira proširenje kampa Vita (Terme Tuhelj).

O zahtjevu nositelja zahvata za pokretanjem postupka ocjene o potrebi procjene utjecaja na okoliš sukladno članku 7. stavku 2. točki 1. i članku 8. Uredbe o informiranju javnosti i zainteresirane javnosti u pitanjima zaštite okoliša (“Narodne novine” broj 64/08), na internetskoj stranici Krapinsko-zagorske županije objavljena je 03.01.2020. godine Informacija o zahtjevu za ocjenu o potrebi procjene utjecaja na okoliš za zahvat kamp Vita, Terme Tuhelj – faze 2 i 3 proširenja (KLASA: UP/I-351-01/19-01/29, URBROJ: 2140/01-08-20-2 od 03.01.2020.).

U dostavljenoj dokumentaciji (Elaboratu zaštite okoliša) navedeno je, u bitnom, slijedeće*:* *Lokacija zahvata se nalazi na području k.o. Črešnjevec, na k.č. br. 3194, dio 3200/1, 3201, 3202, 3203, 3204, 3210, 3220/1, 3220/2, dio 3221, 3224 i 3225/3, na administrativnom području Općine Tuhelj u Krapinsko-zagorskoj županiji. Planirani zahvat je proširenje kampa Vita (Terme Tuhelj) ukupne površine proširenja od oko 2,2 ha tzv. faze 2 i 3 a koje obuhvaćaju uređenje i prenamjenu postojećeg objekta u kamp. Planirani zahvat – faza 2 i 3 planiraju se smještajne jedinice, sportski objekti, zone rekreacije i wellnessa te svi prateći sadržaji kampa. U fazi 2 razvoja planiraju se urediti parcele za smještajne jedinice i to njih ukupno 42 (26 parcela za mobilne kućice i 16 parcela za kampere). Od pratećih sadržaja planira se gradnja zgrade za wellness s tehničkim prostorijama, bazen sa sunčalištem, dječjih bazena s vodenim igralištem te uređenje svih potrebnih instalacija i infrastrukture (podizanje ograde, uređenje vodovoda i sanitarne odvodnje, uređenje internih prometnica te instalacija i postavljanje elektrotehničke opreme). U fazi 3 razvoja planira se rekonstrukcija postojećih teniskih terena, uređenje parcela za smještajne jedinice i to njih ukupno 8 (parcele za mobilne kućice) te uređenje svih potrebnih instalacija i infrastrukture (podizanje ograde, uređenje vodovoda i sanitarne odvodnje, uređenje internih prometnica te instalacija i postavljanje elektrotehničke opreme). Po završetku gradnje kompletan obuhvat zahvata tj. ostatak prostora će se krajobrazno urediti.*

Upravni odjel je u postupku ocjene sukladno odredbama članka 26. Zakona o zaštiti okoliša uputio zahtjev za mišljenje Ministarstvu zaštite okoliša i energetike (KLASA: UP/I-351-01/19-01/38, URBROJ: 2140/01-08-20-3 od 07.01.2020.) te zahtjev za mišljenje (KLASA: UP/I-351-01/19-01/38, URBROJ: 2140/01-08-20-4 od 07.01.2020.) Ministarstvu turizma, Upravi za zaštitu kulturne baštine Ministarstva kulture, Hrvatskim vodama i Općini Tuhelj.

Ministarstvo zaštite okoliša i energetike dostavilo je mišljenje (KLASA: 612-07/20-38/19, URBROJ: 517-20-2 od 05.02.2020. godine) da se Prethodnom ocjenom prihvatljivosti zahvata za ekološku mrežu može isključiti mogućnost značajnih negativnih utjecaja na cjelovitost i ciljeve očuvanja područja ekološke mreže te se smatra da je zahvat prihvatljiv i da nije potrebno provesti Glavnu ocjenu prihvatljivosti zahvata za ekološku mrežu. Općina Tuhelj dostavila je mišljenje (KLASA: 351-03/20-01/2, URBROJ: 2135-03-02/20-02 od 14.01.2020.godine) da se iz njihove nadležnosti ne očekuje negativan utjecaj planiranog zahvata na sastavnice okoliša. Uprava za zaštitu kulturne baštine Ministarstva kulture dostavila je mišljenje (KLASA: 612-08/20-11/0004, URBROJ: 532-04-01-01-01/7-20-4 od 15.01.2020. godine) da sa stajališta kulturne baštine nije potrebno provesti postupak procjene utjecaja na okoliš za predmetni zahvat. Ministarstvo turizma smatra da uz uvjet pridržavanja mjera zaštite iz važeće prostorno-planske regulative te posebnih uvjeta nadležnih institucija tijekom izvedbe radova nije potrebna provedba postupka procjene utjecaja na okoliš navedenog projekta (KLASA: 351-02/20-01/2, URBROJ: 529-04-01-03/1-20-2 od 17.01.2020. godine). Hrvatske vode dostavile su mišljenje (KLASA: 351-03/20-01/0000012, URBROJ: 374-25-3-20-2 od 20.01.2020. godine) da s vodnogospodarskog stajališta nije potrebna procjena utjecaja zahvata na okoliš.

Na planirani zahvat razmotren Elaboratom zaštite okoliša koji je objavljen na internetskim stranicama Krapinsko-zagorske županije nisu zaprimljene primjedbe javnosti niti zainteresirane javnosti.

Razlozi zbog kojih nije potrebno provesti postupak procjene utjecaja na okoliš niti glavnu ocjenu prihvatljivosti za ekološku mrežu su slijedeći:

Lokacija planiranog proširenja kampa Vita (razvojne Faze 2 i 3) nalazi se na česticama već postojećeg izgrađenog kampa uz kompleks Termi Tuhelj.

Izgradnja kampa obuhvaća rekonstrukciju oko 1,2 ha površine te podrazumijeva izgradnju potrebne infrastrukture kampa, uređenje smještajnih jedinica, tematskih sadržaja (wellness i bazeni), prometnih putova, športsko-rekreacijskih površina, izgradnju ograde te krajobrazno uređenje i oblikovanje zelenih površina.

Izgradnja planiranog zahvata privremeno će utjecati na život lokalnog stanovništva u smislu utjecaja na prometne tokove, utjecaja buke i nastanka prašine. S obzirom da su ti utjecaji prisutni prilikom izvođenja radova i ograničeni su na vrijeme njihova trajanja, prestati će završetkom radova na izgradnji i rekonstrukciji pa se može smatrati da su prihvatljivi.

Tijekom izgradnje zahvata emisije u okoliš predstavljaju emisije prašine i plinova koje nastaju od rada građevinske mehanizacije i prestati će po završetku radova pa se ne očekuje značajni negativni utjecaj na kvalitetu zraka. Uslijed rada građevinskih strojeva moguća su i akcidentna zagađenja tla kao i podzemnih voda izlijevanjem pogonskog goriva, ulja i maziva ali pravilnim rukovanjem i redovitim održavanjem vozila i strojeva spriječiti će se njihovo eventualno razlijevanje i mogućnost zagađenja tla i podzemnih voda.

Na lokaciji planiranog zahvata sve sanitarno-fekalne vode odvode se na postojeći biološki uređaj za pročišćavanje otpadnih voda čiji je kapacitet 1000 ES i zadovoljava potrebe i nakon izgradnje faze 2 i faze 3. Pročišćena otpadna voda se ispušta u prirodni recipijent, potok Horvatska. Bazenske vode se nakon obrade, diskontinuirano, planiraju ispustiti putem postojećeg ispusta u Mlinski potok. Tijekom korištenja zahvata negativni utjecaj može nastati prilikom oštećenja na sustavu odvodnje čime bi se mogla onečistiti podzemna voda ali redovnom kontrolom i održavanjem svih dijelova sustava može se spriječiti nastanak navedenog negativnog utjecaja. Pozitivan utjecaj na stanje vodnih tijela očekuje se nakon završetka izgradnje kampa s obzirom da će se izvesti vodonepropustan sustav sanitarno-komunalne odvodnje.

S obzirom da se radi o dogradnji unutar već izgrađenog kompleksa utjecaj na bioraznolikost tijekom izgradnje biti će minimalan a mogući utjecaj na faunu može se očekivati s povećanom razinom buke tijekom rada mehanizacije. Taj utjecaj je privremen i moguć je samo za vrijeme izvođenja radova stoga neće izazvati značajne negativne utjecaje na okolnu faunu a tijekom korištenja zahvata ne očekuje se pojava negativnih utjecaja na biološku raznolikost.

Zahvat je planiran na način da se uklopi u postojeći krajobraz stoga se ne očekuje utjecaj na isti.

Tijekom izgradnje i tijekom korištenja kampa nastati će otpad koji je potrebno odvojeno sakupljati i predati ovlaštenim pravnim osobama a uz poštivanje propisa vezanih uz gospodarenje otpadom može se zaključiti da je taj utjecaj prihvatljiv.

Lokacija zahvata ne nalazi se unutar zaštićenih područja a s obzirom na tehnologiju izvođenja radova i na udaljenost najbližih zaštićenih područja ne očekuje se pojava negativnih utjecaja na zaštićena područja.

Vezano na područje ekološke mreže planirani zahvat nalazi se izvan područja ekološke mreže a najbliže područje ekološke mreže lokaciji zahvata je Područje očuvanja značajno za vrste i stanišne tipove (POVS): HR2001070 Sutla, udaljeno oko 5 km pa je s obzirom na obilježja i lokaciju zahvata isti prihvatljiv za ekološku mrežu.

Sukladno svemu navedenom, uz pridržavanje važećih propisa iz područja zaštite okoliša, voda i održivog gospodarenja otpadom te s obzirom na obilježja zahvata, ocijenjeno je da zahvat neće imati značajan negativan utjecaj na sastavnice okoliša i neće doći do značajnog opterećenja okoliša.

Točka I. ovog rješenja temelji se na tome da je Upravni odjel sukladno članku 78. stavku 2. Zakona o zaštiti okoliša i članku 27. stavku 1. Uredbe ocijenio, na temelju dostavljene dokumentacije i mišljenja nadležnih tijela, a prema kriterijima iz Priloga V. Uredbe, da planirani zahvat neće imati značajan negativni utjecaj na okoliš i stoga nije potrebno provesti postupak procjene utjecaja na okoliš.

Točka II. ovog rješenja temelji se na tome da je Upravni odjel, sukladno odredbama članka 90. stavka 3. Zakona o zaštiti okoliša i članka 30. stavka 9. Zakona o zaštiti prirode u okviru postupka ocjene o potrebi procjene, proveo prethodnu ocjenu prihvatljivosti za ekološku mrežu te isključio mogućnost značajnijeg utjecaja na ekološku mrežu i stoga nije potrebno provesti Glavnu ocjenu zahvata.

Točka III. ovog rješenja propisana je u skladu s člankom 92. stavkom 3. Zakona o zaštiti okoliša.

Točka IV. ovog rješenja propisana je u skladu s člankom 92. stavkom 4. Zakona o zaštiti okoliša, a točka V. ovog rješenja utvrđena je na temelju članka 91. stavka 2. Zakona o zaštiti okoliša.

Upravna pristojba na zahtjev i ovo rješenje propisno je naplaćena državnim biljezima prema Tar.br.1. i 2. Zakona o upravnim pristojbama („Narodne novine” broj 115/16).

UPUTA O PRAVNOM LIJEKU:

Protiv ovog rješenja može se, prema članku 94. stavak 2. Zakona o zaštiti okoliša izjaviti žalba Ministarstvu zaštite okoliša i energetike, Zagreb, Radnička cesta 80. Rok za izjavljivanje žalbe, sukladno članku 91. stavak 3. Zakona o zaštiti okoliša počinje teći osmoga dana od dana objave rješenja na internetskoj stranici nadležnog tijela.

Žalba se predaje neposredno ili šalje poštom Upravnom odjelu za prostorno uređenje, gradnju i zaštitu okoliša Krapinsko-zagorske županije, Krapina, Magistratska 1, uz upravnu pristojbu u iznosu od 35,00 kuna prema Tar.br. 3. Uredbe o tarifi upravnih pristojbi („Narodne novine” broj 8/17, 37/17, 129/17, 18/19, 97/19 i 128/19).

**P R O Č E L N I K**

mr.sc.Stjepan Bručić, dipl.ing.građ.

DOSTAVITI:

1. TERME TUHELJ d.o.o., Ljudevita Gaja 4, Tuheljske Toplice

NA ZNANJE:

1. Državni inspektorat, Inspekcija zaštite okoliša, Kumrovečka 6, Zabok,
2. Državni inspektorat, Inspekcija zaštite prirode, Šubićeva 29, Zagreb,
3. Ministarstvo zaštite okoliša i energetike, Radnička cesta 80, Zagreb,
4. Evidencija, ovdje
5. Pismohrana, ovdje